b'\n_START_ARTICLE_\nTilsiti ordulinnus\n_START_PARAGRAPH_\nTilsiti ordulinnus oli 1410 valminud Saksa ordu linnus Tilsitis. _NEWLINE_Praegu on sellest s\xc3\xa4ilinud ainult peahoone v\xc3\xa4lism\xc3\xbc\xc3\xbcrid. Nad on tehtud suurtest traditsioonilisel viisil valmistatud tellistest. Kaunistuseks on suurte trapetsi kontuuridena lisatud k\xc3\xb5vaks p\xc3\xb5letatud ja glasuuriga kaetud telliseid.\n_START_SECTION_\nAjalugu\n_START_PARAGRAPH_\nP\xc3\xa4rast Skalva vallutamist 13. sajandi l\xc3\xb5pus kindlustas Saksa ordu Memeli vasakkallast puidust Ragniti linnuse, Kaustritteni linnuse ja Splitteri linnuse. Aastal 1365 leedulased h\xc3\xa4vitasid need. Splitteri linnus ehitati l\xc3\xbchikeseks ajaks uuesti \xc3\xbcles. _NEWLINE_Aastal 1404 alustas ordu eelt\xc3\xb6id selle asemele tellistest ehitise rajamiseks. Konrad von Jungingen tellis 26. detsembril 1406 Ragniti linnuse ja Tilsiti linnuse ehitamise Danzigi m\xc3\xbc\xc3\xbcrsepalt Hannus Bollenilt. Ordu ehitusmeistri Niclaus Fellensteini juhtimisel ehitati Memeli ja Tilse j\xc3\xb5e vahele ordumaja. Seda nimetati seal suubuva j\xc3\xb5e j\xc3\xa4rgi Tylsat. _NEWLINE_\xc3\x9che viimasena Saksa orduriigi kaitserajatistest valmis linnus 1410. aastal. 8. veebruaril 1411 r\xc3\xbcndasid linnust \xc5\xbeemaidid. Nad tapsid kaks orduvenda ja seitse skalvi. Linnus p\xc3\xb5letati maha ja r\xc3\xbc\xc3\xbcstati._NEWLINE_\xc3\x9cle saja aasta hiljem taastas linnuse Albrecht von Hohenzollern. Aastal 1537 tehti see hooldaja residentsiks. See ametikoht oli ordu hierarhias komtuuri ja foogti ametikohast madalam. Koos oma kolleegiga Labiau linnusest kuulus ta Ragniti komtuurkonna konventi._NEWLINE_Aastast 1695 p\xc3\xa4rinevad esimesed bastionide kujutised Tilsiti k\xc3\xbctikilbil. Aastal 1783 rajati kivisild \xc3\xbcle vallikraavi. _NEWLINE_Kui linnus kaotas strateegilise t\xc3\xa4htsuse, m\xc3\xbc\xc3\xbcdi see 1805. aastal 16 500 taalri eest kuuele Tilsiti kaupmehele. Alates 1873. aastast kasutati linnust paberivabrikuna. 27. detsembril 1876 oli seal tulekahju. Aastal 1876 sai firma I. C. Keyser kontsessiooni ehitada linnuse m\xc3\xbc\xc3\xbcride vahele lubjap\xc3\xb5letusahi. Alles on ainult \xc3\xbchele bastionile ehitatud korsten._NEWLINE_Peahoone v\xc3\xa4lism\xc3\xbc\xc3\xbcrid pidasid vastu mitte ainult kahele suurele tulekahjule, vaid ka linna okupeerimisele suvel 1914 ja Tilsiti vallutamisele 1945.\n_START_SECTION_\nRetseptsioon\n_START_PARAGRAPH_\n"Lossist Memeli \xc3\xa4\xc3\xa4res" on palju kirjutanud Charlotte Keyser.'